Pseudanja

Pseudanja (pseudanjaksi Pseudaña), virallisesti Pseudanjan kuningaskunta (pseud. Regino de Pseudaña) on Lounais-Euroopassa sijaitseva valtio. Sen rajanaapureita ovat Ranska idässä ja Espanja etelässä. Pseudanjan länsirannikko rajoittuu Atlantin valtamereen.

Varhaishistoria
Ensimmäiset merkit ihmisasutuksesta Pseudanjassa ovat 35 000 vuoden takaa. Noin 500 eaa. alueen asuttivat kelttiläiset kansat. Rooman valtakunta valloitti Pseudanjan alueen vähän jäkeen gallialaissotien 40-luvulla eaa. ja roomalaisten valloittajien latinasta kehittyi myöhemmin pseudanjan kieli.

Rooman hajoamisen jälkeen
Rooman valtakunnan hajottua Pseudanja oli osa frankkien valtakuntaa. Vuonna 843 frankkien valtakunta jaettiin kolmeen osaan ja Pseudanja jäi Länsi-Frankian alaiseksi. Vuosituhannen vaihteessa Pseudanjan ruhtinaskunnat halusivat irtaantua Länsi-Frankiasta ja tämä tapahtuikin vuonna 1011 taistelujen seurauksena.

Pseudanjan kuningaskunnan synty
Pseudanjan ruhtinaskunnat yhdistyivät Pseudanjan kuningaskunnaksi vuonna 1245 Langustian ruhtinaan Hermandos II:n johdolla, joka myös kruunattiin Pseudanjan kuningaskunnan ensimmäiseksi kuninkaaksi.

Löytöretket ja kolonialismin aikakausi
Vuonna 1512 löytöretkeilijä Joan Antonio de Uvularia löysi ja tutki nykyisen Bananaguayn valtion alueen. Bananaguayhin perustettiin ensimmäinen Pseudanjan siirtokunta. Toinen merkittävä pseudanjalainen siirtokunta oli Isla Nebula. Bananaguay ja Isla Nebula itsenäistyivät 1800-luvulla.

Politiikka
Pseudanjan valtiomuoto on parlamentaarinen monarkia, jonka ylin hallitsija on Pseudanjan kuningas, tällä hetkellä Joan Frederico VI. Kuninkaan valta on nykyään kuitenkin lähinnä seremoniallinen.

Pseudanjan parlamentti on kaksikamarinen ja jakautuu edustajainhuoneeseen, pseudanjaksi Ol Congreso de representativos tai lyhyesti Ol Congreso, sekä senaattiin, Ol Senado. Parlamentti on valtion lainsäätävä elin, kun taas toimeenpanovaltaa nauttii Pseudanjan hallitus, Ol Cabineto, jota johtaa pääministeri, Ol Primo Ministro.